Omkring 60 havnearbejdere ansat ved Royal Arctic Logistics i Aalborg nedlagde tirsdag morgen arbejdet i to timer mellem klokken 8 og 10. Det fortæller Royal Arctic Logistics' administrerende direktør Lars Østergaard. Han fortæller at strejken skete i sympati med havnearbejdernes kolleger fra Portugal, som står til at miste deres job på baggrund af et EU-direktiv. Direktivet vil betyde at de portugisiske havnearbejdere, som er statsansatte, fritstilles, og herefter skal ansættes af de enkelte arbejdsgivere, som igen får mulighed for at hyre hvilken som helst arbejdskraft - her i blandt søfolkene, der ofte ikke er organiseret. Lars Østergaard oplyser, at han kender til flere sympatistrejker i Danmark og siger, at der formentlig er eller har været strejke på mange havne i hele Europa. Det har endnu ikke været muligt at komme i kontakt med havnearbejdernes fællestillidsmand eller Transportgruppen under 3F.

Referat:
Omkring 60 medarbejdere nedlagde tirsdag arbejdet i sympati med kolleger i hele Europa.